## Mazón: “Destinarem 150 milions d’euros per a allargar l’antic llit del Túria i crearem un nou parc metropolità antiinundacions que arribe a l’Horta Sud”

*** Esta inversió, complementària a les obres de canalització del Govern, tindrà una partida en els pressupostos de 2026 i comptarà amb fórmules de finançament publicoprivat
* Assenyala que este espai “replicarà el paper de l’Albufera en les riuades del passat mes d’octubre que actue com a element laminador de l’aigua salvant vides, infraestructures i béns”
* Avança que “serà un espai natural que multiplicarà per deu la superfície del jardí del Túria de València” respectant els plantejaments urbanístics i la regulació dels parcs naturals**

**El Saler.**

El president de la Generalitat, Carlos Mazón, ha avançat que el Consell “destinarà més de 150 milions d’euros per a allargar l’antic llit del Túria i una infraestructura similar a l’Horta Sud que permeta crear un nou parc metropolità inundable que actue com a defensa davant inundacions i complemente les obres de canalització dels barrancs que ha de fer el Govern d’Espanya”.

El cap del Consell ha avançat que els pressupostos de 2026 tindran una partida de 2 milions d’euros destinada a desenrotllar este projecte en el marc d’un pla estratègic que comptarà, a més, amb finançament publicoprivat, a través de la compensació d’emissions de Co2, i buscarà el finançament de la Unió Europea.

Mazón ha assenyalat que este espai, “replicarà el paper de l’Albufera en les riuades del passat mes d’octubre que actue com a element laminador de l’aigua salvant vides, infraestructures i béns”.

D’esta manera, tal com ha indicat, “es cobrirà una carència de l’àrea d’influència de la ciutat de València que, a diferència d’altres ciutats europees com Munic, no disposa d’una xarxa de parcs metropolitans que conjuguen els valors naturals i paisatgístics amb les necessitats de repòs, oci, esport i gaudi a l’aire lliure dels ciutadans”.

El nou parc s’estructurarà en dos corredors verds que connectaran l’Albufera, el Parc Natural del Túria i part de l’Horta al llarg de 35 quilòmetres que serviran per a la regeneració de 1.500 hectàrees de sòl rústic que van ser especialment afectades per les riuades.

A més de recuperar terrenys danyats i connectar espais naturals ja protegits, estos parcs actuaran com a defensa contra les inundacions, refugis climàtics i espais lliures d’ús públic.

Esta gran zona verda es dividirà en dos espais connectats entre si per vies ciclopedestres. D’una banda, es desenrotllarà el parc del Túria, amb una longitud de 10,5 quilòmetres que donarà continuïtat al jardí del Túria per les riberes del riu fins a arribar a la pineda de la Vallesa.

D’altra banda, es posarà en marxa el parc de l’Horta Sud que tindrà un braç principal de 18,5 quilòmetres des del Parc Natural de l’Albufera fins a Picanya i una segona zona de 5,5 quilòmetres des de la llacuna fins a Massanassa i Catarroja.

El president ha destacat que “serà un espai natural que multiplicarà per deu la superfície del jardí del Túria de València i se situarà entre els més grans d’Europa i canviarà per sempre la fesomia de l’àrea metropolitana de la capital”.

Un repte que, tal com ha traslladat, “estem disposats a assumir en coordinació amb els municipis i l’Administració general de l’Estat” a la qual, una vegada més, ha reclamat “lleialtat institucional i la cooperació que la ciutadania espera dels poders públics”.

La presentació i redacció d’este projecte ha comptat amb la participació d’experts de la Universitat Politècnica de València i centres com el Centre d’Estudis Ambientals del Mediterrani.

**Reconstrucció de l’Horta Sud**

Carlos Mazón ha recalcat que “la reconstrucció de l’Horta Sud hauria de ser una qüestió d’Estat, no solament pel més de mig milió de persones que hi residixen, sinó pel seu gran potencial productiu i de servicis”.

Així, ha destacat que, esta comarca, “compta amb una sèrie de valors intangibles com el seu capital humà, el seu ric mapa empresarial i el seu potencial d’integració social ja que inclou entorns de gran qualitat ambiental com l’Albufera i l’Horta”.

Per al president “la reconstrucció va molt més enllà de reposar o reparar el que l’aigua va destruir el 29 d’octubre” sinó que es tracta de “millorar el nostre territori en termes de seguretat, sostenibilitat i qualitat de vida”.

“Este és l’esperit de les iniciatives i projectes que la Generalitat ha posat en marxa durant els nou mesos que han transcorregut des de la tragèdia” ha continuat, al mateix temps que ha recordat que el Consell “ha dut a terme el major desplegament de capacitats de qualsevol govern regional en la història de l’estat autonòmic”.

Un esforç que, tal com ha denunciat, “estem executant pràcticament en solitari, sense ajudes a fons perdut per part del Govern central” per la qual cosa que ha apel·lat a l’executiu a assumir la reconstrucció com “una qüestió d’Estat”.

Fecha: 22/07/2025